|  |
| --- |
|  |
|   |

Referanser:

**Arkivsak:** 19/01503-11

Godkjenning av forretningsorden

## Saksorientering

Etter Regler for Samisk kirkelig valgmøte § 5-2 skal valgmøtet fastsette sin egen forretningsorden etter forslag fra Samisk kirkeråd.

Forslag til vedtak

Samisk kirkeråd foreslår at Samisk kirkelig valgmøte fastsetter følgende forretningsorden:

**Forretningsorden for Samisk kirkelig valgmøte**

Fastsatt av Samisk kirkelig valgmøte 28.05.2019

**Kap. 1 Generelle bestemmelser**

**§ 1-1. Formål**

Samisk kirkelig valgmøte er et representativt organ for samisk kirkeliv i Den norske kirke som skal bidra til å verne og fremme samisk kirkeliv.

Valgmøtet skal utføre sitt arbeid i lojalitet mot den evangelisk-lutherske lære

Samisk kirkelig valgmøte skal nominere kandidater til Samisk kirkeråd og velge samiske representanter til de to nordligste bispedømmerådene, jf. regler for Samisk kirkelig valgmøte § 1-2.

Valgmøtet kan også uttale seg om saker når kirkelig myndighet ber om det eller når valgmøtet av eget tiltak ønsker å uttale seg.

**§ 1-2. Valgmøtets sammensetning**

Samisk kirkelig valgmøtes sammensetning fremgår av regler for Samisk kirkelig valgmøte § 1-3.

**§ 1-3. Andre representanter på Samisk kirkelig valgmøte**

Med tale- og forslagsrett møter:

* De medlemmer av Samisk kirkeråds ungdomsutvalg som ikke er valgt som delegater etter regler for Samisk kirkelig valgmøte § 1-3 første ledd bokstav c.

Med talerett møter:

* Kirkerådets leder,
* Kirkerådets direktør,
* Generalsekretæren i Samisk kirkeråd og
* Representanter fra kirkesamfunn som Den norske kirke har kirkefellesskap med.

Møtet kan gi talerett i enkeltsaker til andre personer etter forslag fra dirigenten.

**§ 1-4. Forfall**

Den som er oppnevnt som delegat til Samisk kirkelig valgmøte, forventes å delta i organets møter, med mindre det foreligger gyldig forfall. Gyldig forfall skal meldes til Samisk kirkeråd.

**§ 1-5. Invitasjon av gjester**
Samisk kirkeråd kan invitere aktuelle gjester til å delta under hele eller deler av valgmøtet.

**§ 1-6. Protokoll**
Det føres protokoll fra møtet. Denne skal inneholde:
- En oversikt over saksliste og program mv. for møtet.
- De representanter som er til stede under møtet.
- Liste over hvem som hadde ordet til de ulike sakene.
- De innstillinger og forslag til vedtak som er fremlagt i de ulike saker.
- Møtets valg og beslutninger.

**§ 1-9. Åpent / Lukket møte**
Samisk kirkelig valgmøte er åpent, men kan vedta å holde lukkede samlinger. Vedtak om dette fattes med alminnelig flertall.

**Kap. 2 Saker til behandling**

**§ 2-1. Melding av saker**
Følgende instanser kan melde saker til behandling av valgmøtet:

* Kirkemøtet
* Bispemøtet
* Samisk kirkeråd
* Kirkerådet
* Mellomkirkelig råd
* Organer som kan sende delegater til valgmøtet.

**§ 2-2. Meldefrist**
Saker som ønskes behandlet, må meldes til Samisk kirkeråd senest 14 uker før møtet. Skriftlig begrunnelse for saken må foreligge til samme tid i Samisk kirkeråds sekretariat. Samisk kirkeråd kan etter egen vurdering legge til saker som kommer opp etter nevnte frist.

**§ 2-3. Forberedelse og møteinnkalling**
Samisk kirkeråd forbereder de saker som skal behandles av Samisk kirkelig valgmøte.

Samisk kirkeråd ved leder innkaller delegatene til Samisk kirkelig valgmøte senest fem uker før møtet. Saksliste og saksdokumenter skal følge med innkallingen. Det redegjøres for saker som er meldt til behandling, men som ikke er satt opp på sakslisten. Samisk kirkeråd har det praktiske ansvaret for gjennomføring av møtet.

**Kap. 3 Åpning og konstituering**

**§ 3-1. Åpning og registrering**
Samisk kirkelig valgmøtets åpning foretas av Samisk kirkeråds leder, som også leder møtet frem til dirigentskapet er valgt.
Samisk kirkeråds sekretariat sørger for registrering av møtedeltakere. Endringer i forhold til utsendt deltakerliste offentliggjøres av dirigenten.

**§ 3-2. Dirigentskap**
Samisk kirkelig valgmøte velger for hvert møte et dirigentskap på to medlemmer med personlige varamedlemmer. Disse skal fortrinnsvis være delegater til Samisk kirkelig valgmøte. Det skal være kjønnsbalanse.
Dirigentskapet velges med alminnelig flertall. Samisk kirkeråds sekretariat har ansvar for opptellingen.
Dirigentskapet overtar ledelsen av møtet så snart valget er avgjort.

**§ 3-3. Godkjenning av innkalling og saksliste**
Dirigentskapet leder godkjenning av innkalling og saksliste samt behandlingsform for møtet. Under konstitueringen kan medlemmer fremme forslag om ekstra saker til uttalelse, såfremt det kan godtgjøres at sakene er foranlediget av en kirkelig og/eller samfunnsmessig situasjon som ikke forelå da anmeldelsesfristen for saker utløp. Forslagsstilleren gis anledning til en kort saksorientering med begrunnelse, før valgmøtet avgjør om saken skal komme til behandling. Minst 2/3 av valgmøtet må gi sin tilslutning til dette.

Under konstitueringen skal valgmøtet fastsette hvilke delegater som representerer nordsamisk språkområde og lulesamisk språkområde, jf. regler for Samisk kirkelig valgmøte § 1-4.

**§ 3-4. Tellekorps**
Det oppnevnes tellekorps bestående av 4 representanter. Tellekorpset kan også være fra sekretariatet.

**§ 3-5. Nominasjonskomité**
Samisk kirkelig valgmøte velger en nominasjonskomité med fem medlemmer og tilsvarende antall varamedlemmer blant møtets delegater med funksjonstid på fire år. Nominasjonskomiteen foreslår kandidater til de valg og nominasjoner valgmøtet skal foreta. Kandidatlistene skal settes opp i alfabetisk rekkefølge. jf. regler for Samisk kirkelig valgmøte § 1-6.

**§ 3-6. Protokollunderskrivere**

Blant valgmøtets delegater velges to medlemmer som protokollunderskrivere. Disse skal gå gjennom og signere vedtakene som er gjort på valgmøtet.

**Kap. 4 Dagsorden**

**§ 4-1. Dagsorden**
Valgmøtet arbeider i hovedsak gjennom plenumssamlinger. Valgmøtet fatter vedtak om dagsorden.
Forslag om endret dagsorden fremlegges for og fremsettes av dirigentskapet. Forslaget om endret dagsorden skal være begrunnet.
Vedtak om endret dagsorden krever alminnelig flertall.

**Kap. 5 Plenum**

**§ 5-1. Fremmøte**
Valgmøtet kommer sammen i plenum til fastsatte tider.
Fravær meldes til dirigentskapet. Eventuelle permisjoner må godkjennes av dirigentskapet.

**§ 5-2. Endringsforslag**
Forslag som en delegat ønsker å få tatt opp til votering, skal gis dirigentskapet skriftlig på papir eller ved bruk av elektronisk møtesystem umiddelbart etter at det er fremsatt, påført forslagsstillers navn. Normalt fremmes endringsforslag i starten av debatten.

**Kap. 6 Om debatten**

**§ 6-1. Hvordan tegne seg/replikk**

Under debatt i plenum melder man seg til innlegg og til replikk ved innlegg ved bruk av elektronisk møtesystem. Det tillates to replikker og én svarreplikk i forbindelse med hvert innlegg. Dirigentskapet kan bestemme at elektronisk møtesystem ikke skal benyttes. I så fall melder man seg til innlegg ved å vise navnelapp. Replikk til innlegg får man ved å vise navnelapp og to fingre.

Innlegg til dagsorden, forretningsorden, voteringsorden eller for å oppklare åpenbar misforståelse får man ved å vise navnelapp og si "til dagsorden", "til forretningsorden", "til voteringsorden" eller "til oppklaring av åpenbar misforståelse". Slike innlegg skal slippes til utenom talerlisten, og bare omhandle saksbehandlingen, ikke selve saken.
I behandlingen av sakene på sakslisten, kan dirigentskapet la Samisk kirkeråds leder, Samisk kirkeråds generalsekretær, Kirkerådets leder og Kirkerådets direktør eller representant for en eventuell komité slippe til utenom talerlisten for å svare på spørsmål eller oppklare misforståelser.

§ **6-2. Taletid**
Dirigentskapet kan når som helst innføre begrensning i taletid. Herunder kan det gis lengre taletid eller anledning til sluttinnlegg for forslagsstillere eller spesielt berørte.

Før dirigenten setter strek for en debatt, må alle forslag som det skal voteres over, være presentert, og det må gis anledning til å tegne seg mellom vedtaket om og gjennomføringen av å sette strek, og talerlisten skal refereres.

**§ 6-3. Ferdigstillelse**
Når et spørsmål er satt under debatt, må ikke møtet heves før spørsmålet er avgjort ved avstemning eller forsamlingen har vedtatt at forhandlingene skal utsettes.

**§ 6-4. Forventning om at delegater avgir stemme**

En delegat som er til stede når en sak tas opp til avstemning, forventes å avgi stemme. Ved personvalg er det adgang til å stemme blankt.
Et medlem som ikke er til stede når dirigenten erklærer at en sak er tatt opp til votering, deltar ikke i avstemningen. De medlemmer som er til stede, må ikke forlate salen før voteringen er ferdig.

**§ 6-5. Om avstemninger**
Når samtlige som har fått ordet har holdt sine innlegg, erklærer dirigenten diskusjonen for avsluttet, redegjør for de fremsatte forslag til vedtak og hvorledes voteringen vil foregå. Saken tas opp til votering.
Avstemning foregår enten ved å vise stemmetegn, ved skriftlig avstemning eller ved bruk av elektronisk møtesystem.
Vedtak i valgmøte treffes med alminnelig flertall av de stemmer som avgis, hvis ikke annet er fastsatt.
Ved stemmelikhet i andre saker enn nominasjon og valg er Samisk kirkeråds leders stemme avgjørende.

**§ 6-6. Avstemning ved vedtak om nominasjon og valg**

Ved nominasjon eller valg kan hvert enkelt medlem kreve skriftlig avstemning.

Ved vedtak om nominasjon og valg er den nominert eller valgt som har fått mer enn halvparten av de avgitte stemmer. Hvis ingen eller et utilstrekkelig antall får slikt flertall, holdes ny avstemning blant de(n) kandidaten(e) som fikk flest stemmer og eventuelt de(n) kandidaten(e) som fikk nest flest. Ved denne er den eller de valgt som får flest stemmer. Ved stemmelikhet avgjøres hvem som er valgt ved loddtrekning.

Nominasjon av leder til Samisk kirkeråd og dens varamedlem foretas i to separate avstemninger. Valg av nordsamisk representant til Nord-Hålogaland bispedømmeråd og Kirkemøtet og dens vararepresentanter foretas i to separate avstemninger. Tilsvarende gjelder for valg av lulesamisk representant til Sør-Hålogaland bispedømmeråd og Kirkemøtet og dens vararepresentanter.

Ved nominasjon og valg presenteres kandidatene av nominasjonskomiteen. Valgmøtet gis anledning til å komme med andre forslag til kandidater. Disse må være forespurt på forhånd.

Dersom vedtaket om nominasjon eller valget foregår skriftlig kan det skje enten ved stemmesedler på papir eller ved bruk av elektronisk møtesystem. Dersom vedtaket om nominasjon eller valget foregår skriftlig ved stemmesedler på papir gjelder følgende: På stemmeseddelen føres opp så mange navn som det antall som skal velges. Lister med for få navn skal ikke forkastes. Dersom det er avgitt blanke stemmer skal disse telles med ved opptellingen for å fastslå om møtet er beslutningsdyktig, men ikke telle med i selve valgoppgjøret.

**Kap. 7 Arbeid i komite**

**§ 7-1. Valgmøtets arbeid med uttalelser**
Valgmøtet kan beslutte at behandling av uttalelser gjøres i komiteer. Dette gjøres i forbindelse med konstituering. Da velges også komiteens medlemmer.

**§ 7-2. Arbeidsform for komite**
Komiteen velger selv sin leder ved alminnelig flertall. Samisk kirkeråd sørger for sekretærhjelp til komitéene.
Komiteens behandling skal resultere i en kortfattet skriftlig innstilling til valgmøtet. Innstillingen skal inneholde en begrunnelse for det eller de forslag som fremlegges.
Innstillingen undertegnes av komitéleder og sekretær i komiteen.

**§ 7-3. Protokoll fra komiteens møter.**
Det føres protokoll fra komiteens møter. Protokollen undertegnes av komitéleder og sekretær.

**Kap. 8 Andre bestemmelser**

**§ 8-1. Språk**

Samisk kirkelig valgmøtes språk er samisk og norsk. Med samisk menes nord-, lule- og sørsamisk.

**§ 8-2. Forholdet til annet lovverk**
Bestemmelsene i forvaltningsloven og offentleglova legges til grunn for Samisk kirkelig valgmøte.

**§ 8-2. Endringer i forretningsorden**
Endringer i denne forretningsorden krever 2/3 flertall.